На основу члана 28. став 10. Закона о јавном информисању и медијима („Службени гласник РС”, број 92/23)

Министар информисања и телекомуникација доноси

**ПРАВИЛНИК**

**о спровођењу анализе о потребним медијским**

**садржајима**

Члан 1.

Овим правилником уређује се начин израде извештаја о анализи о потребним медијским садржајима којима се остварује јавни интерес у области јавног информисања и извештај о поступку јавних консултација ради прикупљања предлога о потребним медијским садржајима и прописује форма и садржина обрасца за давање предлога о потребним медијским садржајима.

Члан 2.

Република Србија, аутономна покрајина, односно јединица локалне самоуправе (у даљем тексту: орган јавне власти), најмање једном у три године спроводи анализу о потребним медијским садржајима, полазећи од дефиниције јавног интереса у области јавног информисања из члана 15. Закона о јавном информисању и медијима (у даљем тексту: Закон).

Члан 3.

Ради прибављања предлога стручне и шире јавности, у поступку израде анализе о потребним медијским садржајима, орган јавне власти спроводи јавне консултације које не могу да буду краће од 30 дана.

У поступку јавних консултација орган јавне власти прикупља предлоге стручне и шире јавности о потребним медијским садржајима којима се остварују неки од циљева од јавног интереса који су прописаани у члану 15. Закона.

Члан 4.

Орган јавне власти доноси програм јавних консултација, који садржи период трајања консултација и обавештење заинтересованим лицима о начину давања предлога о потребним медијским садржајима од јавног интереса, које објављује на својој веб презентацији.

Члан 5.

Предлог о потребним медијским садржајима којима се остварује јавни интерес, у поступку јавних консултација, подноси се у писаном облику чија је садржина и форма дата на Обрасцу, који je одштампан уз овај правилник и чини његов саставни део и објављује се на веб презентацији органа јавне власти.

Члан 6.

Орган јавне власти сачињава извештај о спроведеним јавним консултацијама и објављује га без одлагања на својој веб презентацији

Члан 7.

Орган јавне власти спроводи поступак анализе о потребним медијским садржајима и израђује извештај о анализи о потребним медијским садржајима.

У поступку анализе и израде извештаја, орган јавне власти може ангажовати акредитоване високошколске установе и научно истраживачке организације, које имају стручна знања која се тичу производње медијских садржаја.

Члан 8.

У поступку анализе и израде извештаја, орган јавне власти, односно установе или организације из члана 7. став 2. овог правилника користе доступне извештаје, анализе и остале материјале од значаја за израду предлога о потребним медијским садржајима којима се остварује јавни интерес у области јавног информисања.

У поступку анализе о потребним медијским садржајима користе се методологије анализе медијских садржаја као што су квалитативна анализа, квантитативна анализа, али и друге одговарајуће методологије.

Члан 9.

У поступку анализе и израде извештаја о потребним медијским садржајима, на територији органа јавне власти из члана 2. овог правилника, узимају се у обзир медијски садржаји објављени у претходне три године, односно објављени у периоду након последње спроведене анализе, уколико се анализа врши у периоду краћем од три године.

Члан 10.

Извештај о анализи о потребним медијским садржајима, обухвата најмање:

1. извештај о спроведеним конкурсима које је орган јавне власти спровео у периоду који претходи изради анализе;
2. оцену о реализацији пројеката из члана 27. Закона (интерна и екстерна евалуација) која је израђена за период који претходи изради анализе;
3. анализу извештаја медијских и новинарских удружења и удружења грађана, као и других материјала који су релевантни за област пројектног суфинансирања, који се односе на период који претходи изради анализе;
4. извештај са јавне расправе;
5. предлоге за одређивање тематских области и жанровске разноврсности медијских садржаја, као и циљних група које ће орган јавне власти суфинансирати у периоду до израде наредне анализе;
6. препоруку за одређивање висине износа средстава који ће бити опредељен по расписаном конкурсу, као и најмањи и највећи износ средстава који се одобравају по пројекту;
7. податак ко је израдио и ко је све учествовао у изради анализе;
8. друге податке релевантне за што прецизнију идентификацију недостајућих медијских садржаја од јавног интереса.

Члан 11.

Извештај о анализи о потребним медијским садржајима објављује се без одлагања на веб презентацији органа који је расписао конкурс као и на веб порталу Јединственoг информационoг система за спровођење и праћење суфинансирања пројеката у области јавног информисања.

Члан 12.

Извештај о анализи о потребним медијским садржајима је саставни део јавних конкурса из члана 19. Закона.

Члан 13.

Члан 11. овог правилника у делу који се односи на Јединствени информациони систем, примењиваће се од дана његовог успостављања.

Члан 14.

Овај правилник ступа на снагу осмог дана од дана објављивања у „Службеном гласнику Републике Србије”.

Број: 002434491 2024 13460 003 001 012 001

У Београду, 6. септембра 2024. године

министар,

**Дејан Ристић,** с.р.